text: Yağış yağdırmaq məqsədilə icra olunan mərasim formasıdır. Mərasimdə ancaq kişilər iştirak edərdi. Mərasimdə iştirak edənlər yuyunub qüsullanar, sübh tezdən yüksək bir dağın və ya təpənin başına çıxar, orada yağış yağması üçün Allaha dua edərdilər. Duadan sonra qurban kəsib, onun ətindən ehsan verərdilər. Yaşlı sakinlərin dediyinə görə, keçən əsrin 70-80-ci illərinə qədər bu adət davam edib. Bölgələrdən toplanmış etnoqrafik materiallardan da ümumi təsərrüfat dövründə belə mərasimlərin keçirildiyi məlum olur.